CELEX: 62021CN0540
Language: lt
Date: 2021-08-27 00:00:00
Title: Byla C-540/21: 2021 m. rugpjūčio 27 d. pareikštas ieškinys byloje Europos Komisija / Slovakijos Respublika

2021 10 25   
            
            
               LT
            
            
               Europos Sąjungos oficialusis leidinys
            
            
               C 431/13
            
         
      2021 m. rugpjūčio 27 d. pareikštas ieškinys byloje Europos Komisija / Slovakijos Respublika
      
      (Byla C-540/21)
      (2021/C 431/12)
      Proceso kalba: slovakų
      
         Šalys
      
      
         Ieškovė: Europos Komisija, atstovaujama R. Lindenthal, I. Rubene ir A. Tokár
      
         Atsakovė: Slovakijos Respublika
      
         Ieškovės reikalavimai
      
      
                  —
               
               
                  konstatuoti, kad priėmusi 2020 m. gegužės 20 d.zákon č. 136/2020 Z. z. (Įstatymas Nr. 136/2020), kuriuo papildė zákon č. 170/2018 Z. z. (Įstatymas Nr. 170/2018) 33a straipsniu, Slovakijos Respublika neįvykdė įsipareigojimų pagal Direktyvos (ES) 2015/2302 (1) 12 straipsnio 2 dalį, 3 dalies b punktą ir 4 dalį, siejamus su 4 straipsniu, ir
               
            
                  —
               
               
                  priteisti iš Slovakijos Respublikos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Pagal Direktyvos (ES) 2015/2302 12 straipsnio 2 dalį keliautojas turi teisę nutraukti kelionės paslaugų paketo sutartį iki paketo pradžios nemokėdamas jokio sutarties nutraukimo mokesčio, jeigu kelionės tikslo vietoje ar visiškai greta atsiranda neišvengiamų ir nepaprastų aplinkybių, darančių didelį poveikį paketo vykdymui arba darančių didelį poveikį keleivių nuvežimui į kelionės tikslo vietą. Pagal to paties straipsnio 3 dalies b punktą organizatorius taip pat gali nutraukti kelionės paslaugų paketo sutartį, jeigu dėl neišvengiamų ir nepaprastų aplinkybių jis negali įvykdyti sutarties.
      Direktyvos (ES) 2015/2302 12 straipsnio 4 dalyje nustatyta, kad nutraukus kelionės paslaugų paketo sutartį organizatorius turi grąžinti keliautojui visas sumas be nepagrįsto delsimo ir bet kuriuo atveju ne vėliau kaip per 14 dienų po kelionės paslaugų paketo sutarties nutraukimo. Kartu tos direktyvos 4 straipsnyje valstybėms narėms draudžiama priimti nuostatas, nukrypstančias nuo šioje direktyvoje įtvirtintų nuostatų, įskaitant griežtesnes ar švelnesnes nuostatas, kuriomis būtų užtikrinama nevienodo lygio keliautojų apsauga.
      Priimdama zákon č. 136/2020 Z. z., ktorým sa dopĺňa zákon č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu (Įstatymas Nr. 136/2020, kuriuo papildomas Įstatymas Nr. 170/2018 dėl kelionės paslaugų paketų, susijusių turistinių paslaugų ir kai kurių turizmo veiklos vykdymo sąlygų), Slovakijos Respublika pažeidė direktyvos 12 straipsnio 2 dalį, 3 dalies b punktą ir 4 dalį, siejamus su 4 straipsniu.
      
         Zákon č. 170/2018 Z. z. (Įstatymas Nr. 170/2018) 33a straipsnio 7 dalyje nustatyta, kad kelionių agentūra vėliausiai iki 2021 m. rugpjūčio 31 d. turi susitarti su keliautoju dėl pakaitinės keliones organizavimo. Pagal to paties straipsnio 9 dalį jeigu iki 2021 m. rugpjūčio 31 d. kelionių agentūra nesusitaria su keliautoju dėl pakaitinės keliones organizavimo, ji laikoma nutraukusia kelionių sutartį ir privalo nedelsdama ir bet kuriuo atveju iki 2021 m. rugsėjo 14 d. grąžinti keliautojui visas tos sutarties pagrindu jos gautas sumas.
      
         (1)  2015 m. lapkričio 25 d. Europos Parlamento ir Tarybos direktyva (ES) 2015/2302 dėl kelionės paslaugų paketų ir susijusių kelionės paslaugų rinkinių, kuria iš dalies keičiami Europos Parlamento ir Tarybos reglamentas (EB) Nr. 2006/2004 ir Direktyva 2011/83/ES bei panaikinama Tarybos direktyva 90/314/EEB (OL L 326, 2015, p. 1).